Stangveiðifélagið búið að selja flesta veiðidaga Kíkt á laxinn . Stangveiðifélag Reykjavíkur er stærsti leigutakinn á markaði laxveiðiáa hér á Vesturlandi . Meðal annars leigir félagið Norðurá , Langá , Laxá í Dölum , Gljúfurá og Andakílsá . “ Það lítur ágætlega út með komandi laxveiðisumar hjá okkur . Það er nánast ekkert um óselda daga enda er Stangveiðifélag Reykjavíkur það stór félagsskapur að menn nýta þá veiði sem í boði er , ” segir Páll Þór Ármann , framkvæmdastjóri SVFR í samtali við Skessuhorn . Þrátt fyrir gosið í Eyjafjallajökli segir Páll að ágætlega hafi gengið að selja útlendingum veiðileyfi fyrir sumarið . “ Það er enginn bilbugur vegna gossins hjá þeim útlendingum sem keypt höfðu veiðileyfi . Það má segja að gosið hafi fyrst og fremst áhrif á svokallaða restsölu sem fram fer í apríl og maí og ekki mikið að koma af nýjum sölum erlendis frá . Auðvitað vonar maður því að gosið fari að klárast . Á móti kemur að það er ágætt líf í markaðinum hér heima og vor í lofti í huga margra Íslendinga sem kaupa þau leyfi sem útlendingar hefðu væntanlega keypt í þessum mánuðum samkvæmt venju , ” segir Páll . Hann segir að helsta óvissan nú sé vatnsbúskapurinn í ánum . “ Það er lítill snjór í fjöllum eftir snjóléttan vetur þannig að það verður að stóla á góðar rigningar nú fyrri hlutann í sumar . ” Nú þegar hafa nokkur silungsveiðisvæði verið opnuð en laxveiðin hefst 5. júní og sem fyrr verður það stjórn SVFR sem ríður á vaðið í Norðurá .